Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets direktiv om ændring af Europa-Parlamentets og Rådets direktiv 95/2/EF om andre tilsætningsstoffer til levnedsmidler end farvestoffer og sødestoffer« (97/C 75/01)

Rådet for Den Europæiske Union besluttede den 8. oktober 1996 under henvisning til EF-traktatens artikel 100 A at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Miljø-, Sundheds- og Forbrugerspørgsmål, som udpegede Kenneth J. Gardner til ordfører og Sergio Colombo og Ann Davison til medordførere. Sektionen vedtog sin udtalelse den 2. december 1996.

Det Økonomiske og Sociale Udvalg vedtog på sin 341. plenarforsamling af 18. og 19. december 1996, mødet den 18. december 1996, med 56 stemmer for, 1 imod og ingen hverken for eller imod, følgende udtalelse.

1. Indledning

1.1. Med det generelle direktiv om tilsætningsstoffer (95/2/EF) har man forsøgt at opstille en endelig liste over alle andre tilsætningsstoffer til levnedsmidler end farvestoffer og sødestoffer samt at tage hensyn til mangfoldigheden af levnedsmidler i EU. Direktivet blev vedtaget efter meget langvarige forhandlinger i februar 1995.

1.2. Dette forslag er et simpelt ændringsdirektiv, som hovedsagelig omfatter anvendelse af eksisterende tilsætningsstoffer. Der må hurtigst muligt tages stilling til:

a) levnedsmidler i de nye medlemsstater,

b) anvendelser, som ikke var indberettet, da det oprindelige direktiv blev udarbejdet,

c) nye sikkerhedsvurderinger fra Den Videnskabelige Komité for Levnedsmidler,

d) tekniske fremskridt,

e) behovet for at tydeliggøre den nuværende tekst,

f) ændringer, som blev foretaget i sidste øjeblik inden vedtagelsen uden tilstrækkelig evaluering.

1.3. Hvis dette ændringsdirektiv ikke vedtages inden den 25. marts 1997, vil en række eksisterende levnedsmidler blive ulovlige og dermed usælgelige. Desværre er artikel 100 A-procedurerne nu så komplicerede og langsommelige, at der er risiko for, at denne frist ikke kan overholdes.

2. Generelle bemærkninger

2.1. ØSU bifalder Kommissionens forslag, som der er et presserende behov for, men fremsætter dog følgende bemærkninger.

2.2. Ændringsproceduren

2.2.1. Kommissionen foreslog oprindeligt (), at ændringer skulle gennemføres via en udvalgsprocedure, som inddrog Den Stående Levnedsmiddelkomité, hvilket forekom rimeligt på grund af ændringernes tekniske karakter. Da arbejdet med udformningen af rammedirektivet for tilsætningsstoffer var tilendebragt, var proceduren blevet ændret til en (dengang) rådsprocedure. De indviklede procedurer, der er indført med Maastricht-traktaten, har gjort behandlingstiden meget lang (), og det er derfor meget vanskeligt at foretage en tilpasning af tilsætningsstofferne på grundlag af den seneste udvikling.

2.2.2. Der er reelt behov for en procedure, som i tilstrækkelig grad inddrager borgerne og samtidig bedre kan tage højde for de nye behov, der opstår som følge af tekniske fremskridt og ændringer i sikkerhedsvurderingen. ØSU foreslår derfor følgende kompromis:

- Ændringer, som vedrører nye tilsætningsstoffer, bør fortsat følge en råds- og parlamentsprocedure.

- Ændringer, som udelukkende vedrører anvendelsen, bør følge den procedure, der gælder for stående udvalg.

I så fald skal de forskellige interesseorganisationer, som er repræsenteret i Den Rådgivende Komité for levnedsmidler, konsulteres forinden.

2.3. Begrænsninger af hensyn til sundheden

2.3.1. I mange tilfælde, f.eks. frugtsyrer, må der kun anvendes tilsætningsstoffer i bestemte sammenhænge, selv om der tilsyneladende ikke er nogen sikkerhedsmæssig begrundelse herfor. Hvis der ikke er sundhedsmæssige begrænsninger, er det bedst, at listen indeholder det bredest mulige udvalg af forskellige tilsætningsstoffer, så man ikke indtager for meget af et bestemt tilsætningsstof.

2.4. Østrigsk terminologi

2.4.1. I direktivets tyske udgave skal de østrigske termer tilføjes i overensstemmelse med protokol nr. 10 i den østrigske tiltrædelsesakt.

3. Særlige bemærkninger

3.1. Bilag

3.1.1. Punkt 3

ØSU er ikke overbevist om, at der til almindelig pasteuriseret fløde virkelig er behov for alle de tilsætningsstoffer, som opregnes i dette punkt.

3.1.2. Punkt 9

Forslaget til rubrikken »Gehakt« ville bringe listen over tilsætningsstoffer i hollandsk hakkekød i overensstemmelse med bestemmelserne om emballerede tilberedninger af fersk hakkekød i alle andre lande. I hvert fald to af kategorierne bør samles til en enkelt kategori hakkekød.

Direktivets forskrifter kunne dog reduceres, hvis man helt fjernede emballerede tilberedninger af fersk hakkekød fra Bilag II. Alle de involverede tilsætningsstoffer figurerer allerede i Bilag I. (Det gælder også i mange andre tilfælde, jf. punkt 2.3.)

3.1.3. Punkt 11

Punktet handler om konserveringsmidler. Den seneste rapport fra Den Videnskabelige Komité for Levnedsmidler (nr. 35, 1996) er yderst relevant i denne forbindelse.

Punktet angiver en relativt høj ADI (Acceptabel Daglig Indtagelse) for sorbater. Det forekommer derfor rimeligt at tilskynde til brug af sorbater i stedet for andre konserveringsmidler såsom benzoater i de tilfælde, hvor sorbater er lige så effektive.

i) Emulgerede saucer med et fedtindhold under 60 %. I dag er 2 000 mg/kg Sa tilladt. Dette kvantum bør fortsat være et tilladt alternativ til 1 500 Sa+Ba, jf. bemærkningen i punkt 2.3.1.

ii) Spiseligt skind af collagen. Sa bør være tilladt quantum satis.

Et sådant skind nedbrydes let og indtages kun i meget små mængder.

3.1.4. Punkt 13

Den seneste rapport fra Den Videnskabelig Komité for Levnedsmidler siger om sulfitter, at de ikke udgør en sundhedsrisiko for befolkningen som helhed, kun for astmatikere. Denne kontraindikation bør derfor tydeligt fremgå af mærkningen.

(i) De i direktiv 73/437/EØF definerede sukkerarter kan indeholde 15 mg/kg SO2. Det er nu muligt at fremstille dem med 10 mg/kg. Dette bemærkede ØSU i sin udtalelse om ændringen af samme direktiv () og anmodede ved den lejlighed om, at det tilladte niveau snarest muligt sænkes til 10 mg/kg for disse sukkerarter.

(ii) I kategorien »tørrede æbler og pærer« bør bemærkningen »som ikke sælges til den endelige forbruger« slettes, og maksimumindholdet af SO2 ændres til:

»med et fugtighedsindhold på over 12 %: 1 500 mg/kg

med et fugtighedsindhold på under 12 %: 600 mg/kg«

Produkter med et fugtighedsindhold på over 12 % smager bedre og er betydeligt efterspurgte i nogle medlemsstater. Forbrugerne har i mange år kunnet købe disse produkter som alternativ til konfekt.

3.1.5. Punkt 18

ØSU bifalder tabellens forbedrede layout.

3.1.5.1. Følgende bør tilføjes:

(i) Nedkølet hævet brøddej: 3g/kg [E 339, 341 og E 450 (i)]

I mange lande er der mere og mere brug for at fremstille brød af frossen eller nedkølet dej, bl.a. fordi natarbejde af sociale årsager søges begrænset. Fosfater er med til at modvirke den svækkelse af dejens egenskaber, som skyldes nedkøling/nedfrysning og efterfølgende optøning.

(ii) Til kategorien »Chokolade- og maltdrikkevarer på basis af mejeriprodukter« tilføjes »samt drikkevarer tilsat andre smagsstoffer« efter »maltdrikkevarer«.

I nogle medlemsstater er drikkevarer baseret på mejeriprodukter med vanille- eller frugtsmag også populære og med til at hæve mælkeforbruget. E 339 bidrager til at modvirke mælkeproteinets koagulering under steriliseringen.

Der er naturligvis ingen sundhedsmæssige argumenter mod denne anvendelse.

(iii) Betegnelsen »Te og urtete« bør erstattes af betegnelsen »Te og urtete i pulverform og derpå baserede blandinger«.

Det er kun i pulverprodukter, fosfater anvendes og er påkrævet, ikke i te og urtete som sådan.

3.1.6. Punkt 22

I den sidste kategori i tabellen (om talkum) slettes bemærkningen »(kun overfladebehandling)«. Kan dette ikke accepteres, ændres ordlyden til følgende:

»Konfektureprodukter og deres bestanddele (kun overfladebehandling): quantum satis«

Talkum anvendes for at hindre konfekten i at klistre. Det er f.eks. nødvendigt ved pandetilberedning af et konfektureprodukt med karamelkerne at overfladebehandle kernen under selve tilberedningen og dernæst hele konfektstykket, når det yderste lag er blevet påført.

Den første løsning er at foretrække af hensyn til kontrolmuligheden.

3.1.7. Andre tilføjelser til bilagene

Tilføjelse til Bilag IV, direktiv 95/2/EF:

3.1.7.1. »E 297, Fumarsyre:

Muffins: 2,5 g/kg«

Dette stof er med til at give den luftige konsistens, som muffins skal have. Fumarsyre findes i alle dyr og også i menneskekroppen. Den Videnskabelige Komité for Levnedsmidler angiver en ADI på 6 mg/kg kropsvægt. Man har beregnet, at 2,5 g fumarsyre pr. kg muffins giver et indtag på 0,0041 mg/kg kropsvægt.

3.1.7.2. E 363 (succinsyre) Overføres til Bilag I eller:

»Vingummifigurer: 10 g/kg (kun overfladebehandling)«

Da ADI heraf er ubegrænset, er der ingen god grund til at udelukke E 363 fra Bilag I. Kan denne tilføjelse ikke accepteres, bør anvendelsen af succinsyre i vingummislik figurere i Bilag IV.

Succinsyre giver en behagelig syrlig smag og er i modsætning til andre frugtsyrer ikke vandabsorberende, hvilket øger produktets holdbarhed. Dette tilsætningsstof har hidtil været tilladt quantum satis i adskillige medlemsstater.

3.1.7.3. »E 234 NISIN

Flydende æg: 6,25 mg/kg«

Flydende æg fordærves meget hurtigt og kræver et konserveringsmiddel ud over varmebehandling, eftersom der kun kan anvendes begrænset varme for at undgå koagulering. Nisin (i modsætning til sorbater) er et konserveringsmiddel, der er aktivt under neutrale forhold, og som er ideelt hertil.

Nisin fremstilles af lactococcus i mælk og findes også i ost. Det nedbrydes i det menneskelige fordøjelsessystem.

Bruxelles, den 18. december 1996.

Tom JENKINS

Formand for Det Økonomiske og Sociale Udvalg

() EFT nr. C 206 af 13. 8. 1992, s. 15.

() I visse tilfælde op til 4 år.

() CES 1259/96 (96/0112 COD - 96/0113 - 96/0118 CNS) af 31. oktober 1996.